
Պաշտպանության նախկին նախարար Սեյրան Օհանյանը, «Ժառանգություն» կուսակցության ղեկավար Րաֆֆի Հովհաննիսյանը եւ «Համախմբում» կուսակցության ղեկավար Վարդան Օսկանյանը համաձայնագիր ստորագրեցին ԱԺ ընտրություններին միասնական դաշինքով մասնակցելու վերաբերյալ:  Դաշինքի պաշտոնական անվանումը կլինի «Օհանյան-Րաֆֆի-Օսկանյան»:


«Այսօր պատմական օր է պատմության մեջ: Մենք այո ենք ասում Հայաստանի ինքնիշխանությանը և ԼՂՀ-ի տարածքային ամբողջականությանը»,- հանդիսավոր արարողությունից հետո ասաց  Րաֆֆի Հովհաննիսյանը։  Իր հերթին՝ Վարդան Օսկանյանը համոզմունք հայտնեց, որ դաշինքը կարող է «շատ բան փոխել Հայաստանում»:


Նշենք, որ դաշինքում տարաձայնություններ են ի հայտ եկել դեռ ձեւավորումից առաջ: Նախ՝ այն լքեց Սերժ Սարգսյանի աշխատակազմի ղեկավարի նախկին տեղակալ, «Երրորդ հանրապետություն» կուսակցության ղեկավար Վիկտոր Դալլաքյանը, ապա՝ ՀԴԿ առաջնորդ Արամ Գ. Սարգսյանը եւ ԱԻՄ առաջնորդ Պարույր Հայրիկյանը: Դաշինքի ստեղծումը պատճառ հանդիսացավ, որ «Համախմբում» կուսակցությունում իր մասնակցությունը փաստացի դադարեցնի նրա հիմնադիրներից մեկը՝ նախկին օմբուդսմեն Կարեն Անդրեասյանը: Վերջինս հրաժարվեց մեկ դաշինքում հայտնվել նախկին ՊՆ Սեյրան Օհանյանի հետ:


«Չի կարելի, նույնիսկ հանուն բոլորիս երազած իշխանափոխության, խառնել կոռումպացված ու չկոռումպացված մարդկանց, աշխարհաքաղաքական հակադիր կողմնորոշումները, արժեքային ծայրահեղ տարբեր բևեռները», - հայտարարել էր Անդրեասյանը:


Օհանյանի ու Օսկանյանի հետ համագործակցության հեռանկարը լրացուցիչ պառակտում է մտցրել նաեւ «Ժառանգության» շարքերում. կուսակցության շարքերը լքեց հնաբնակներից Անահիտ Բախշյանը: ԱԺ պատգամավոր Զարուհի Փոստանջյանը եւս դեմ է դաշինքին «Ժառանգության» մասնակցությունը: 
